
	
	


Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А  К О Р У П Ц И Я Т А   
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ
№ РС-449-23-002

	Днес, 19.01.2024 г., Комисията за противодействие на корупцията /КПК/, в състав:

	Заместник - председател: Антон Славчев  
	Член: Антоанета Цонкова
	Член: Пламен Йоцов 
	Член: Силвия Къдрева

У С Т А Н О В И:

	Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество /отм./, образувано въз основа на Решение за образуване на производство за конфликт на интереси № КИ-159 от 16.08.2023 г. на Комисията за противодействие на корупцията и за отнемане на незаконно придобитото имущество /КПКОНПИ/ по сигнал с рег. № ЦУ01/С-449/01.08.2023 г. на КПКОНПИ. 
Производството е образувано срещу Васко ****** Стоилков – кмет на Община С.
По същество в сигнала са изложени твърдения за това, че Община С. е бенефициер, провел опростена тръжна процедура по реда на Практическото ръководство за обществени поръчки и безвъзмездни помощи за външни дейности на Европейския съюз – PRAG (Практическото ръководство), с предмет: „Доставка на специализирана противопожарна екипировка“ с четири обособени позиции. Обявлението за процедурата е публикувано на 01.10.2020 г. Сключен е Договор за доставка с рег. № СВ007.2.31.131-РР2-02 на 09.12.2020 г. между кмета на Община С. Васко Стоилков и „******“ ЕООД, представлявано от Ю.Д. Приемо-предавателният протокол между страните по сключения договор с предмет: „Доставка на специализирано оборудване за автомобил за пожарогасене“ (по обособена позиция № 3 от процедурата) е подписан на 05.03.2021 г. Посочва се, че К.Д.К. е бил член на Управителния съвет на сдружение Футболен клуб „******“ до 04.08.2020 г. съвместно с кмета на Община С. – Васко Стоилков, член и до този момент. На 21.01.2021 г. дружество, представлявано от К.К. „******“ ООД е придобило дружествен дял в „******“ ООД, като придобиването на дружествения дял е станало в периода на изпълнение на договор за доставка с предмет: „Доставка на специализирано оборудване за пожарогасене“. Посочва се, че няколко месеца по-късно – на 19.04.2021 г. К.К. е определен и за управител на „******“ ООД. От справка в ТРРЮЛНЦ се установява, че Ю.Д. също е бил управител и съдружник в „******“ ООД. Твърди се, че посочените данни показват наличие на свързаност между Васко Стоилков, като възложител и Ю.Д., в качеството му на изпълнител по сключения договор чрез трето лице – К.К. Твърди се, че са налице аргументи, обосноваващи заключение за конфликт на интереси, който е повлиял върху решението на Стоилков за определяне на изпълнителя в посочената процедура. Уточнява се, че Община С. е партньор по проект с рег. № СВ007.2.31.131: „Превенция и изграждане на съвместен капацитет за ранно известяване и реакция при пожари“, финансиран по Програмата ИНТЕРРЕГ ИПП „България-Сърбия 2014 – 2020“. Проектът е одобрен за финансиране като е сключен Договор за субсидия с № РД-02-29-230/30.08.2019 г. по Програмата ИНТЕРРЕГ-ИПП за ТГС България – Сърбия 2014 – 2020г. Посочва се, че съгласно чл. 15 от Договора за субсидия № РД-02-29-230/30.08.2019г. конфликт на интереси по смисъла на чл. 61 от Регламент (ЕС) 2018/1046 представляват всички случаи на компрометиране на безпристрастното и обективно изпълнение на функциите на финансов участник или друго лице по причини, свързани със семейния и емоционален живот, политическа или национална принадлежност, икономически интерес и всякакъв друг пряк или косвен личен интерес. Съгласно чл. 2, ал. 1 от Закона за управление на средствата от европейските фондове при споделено управление (ЗУСЕФСУ) средствата от Европейските структурни и инвестиционни фондове (ЕСИФ) се управляват при спазване на хоризонталните принципи на законосъобразността, доброто финансово управление и устойчивото развитие, за да се гарантира тяхната ефективност и ефикасност, чрез партньорство и многостепенно осигуряване на публичност и прозрачност. По силата на чл. 2, ал. 2 от ЗУСЕФСУ не се допуска конфликт на интереси по смисъла на чл. 61 от Регламент (ЕС) 2018/1046 при управлението на средствата от ЕСИФ. Към сигнала е приложен електронен носител – диск.
С писмо с вх.№ ЦУ01-5864#1/15.09.2023 г. на КПКОНПИ и писмо с вх. № КПК-КИ-82#3/06.11.2023 г. на КПК от председателя на Постоянната комисия за предотвратяване и установяване конфликт на интереси към Общински съвет С., са получени заверени копия на доказателства за служебното качество на Васко ****** Стоилков – кмет на Община С. – клетвен лист и удостоверения за избор; документация /на хартиен носител/, свързана с проведената опростена тръжна процедура по реда на Практическото ръководство за обществени поръчки и безвъзмездни помощи за външни дейности на Европейския съюз – PRAG (Практическото ръководство), с предмет: „Доставка на специализирана противопожарна екипировка“ с четири обособени позиции, ведно с Договор за доставка № СВ007.2.31.13-РР2-02, сключен на 09.12.2020 г. между кмета на Община С. и „******“ ЕООД, Приемо-предавателния протокол между страните от 05.03.2021 г. и доказателства за извършени плащания по договора. Получено е писмо с вх. № КПК-КИ-96#3/07.12.2023 г. на КПК от управителя на „******“ ЕООД, и писмо с вх. № КПК-КИ-96#6/24.11.2023 г. на КПК от директора на дирекция „Управление на териториалното сътрудничество“ към МРРБ с приложени заверени копия на писма.
Служебно е извършена справка в НБД „Население“, Търговски регистър и регистър на юридическите лица с нестопанска цел, на сайта на Община С. и сайта на Министерството на регионалното развитие и благоустройството. Извършен е официален превод от английски на български език на представените доказателства.

От събраните в хода на административното производство доказателства Комисията установи следното от фактическа страна:

Сигналът е подаден от лице, с посочени три имена, адрес и е подписан.
Васко ****** Стоилков е избран за кмет на Община С. на местните избори, проведени на 27.10.2019 г., видно от Решение № 86/28.10.2019 г. на ОИК С. и клетвен лист от 11.11.2019 г. 
От направените справки в Търговски регистър и регистър на юридическите лица с нестопанска цел /ТРРЮЛНЦ/ се установява следното: „******“ ЕООД, с ЕИК ******, считано от 11.05.2017 г. е с едноличен собственик на капитала и управител Ю.Т.Д. До тази дата капиталът на дружеството е бил собственост на  съдружниците Р.М.М. и Ю.Т.Д. След като на 04.05.2017 г. съдружникът Р.М. прехвърля дружествените си дялове от капитала на дружеството на Ю.Д., същото продължава дейността си като еднолично дружество с ограничена отговорност с наименование „******“.
„******“ ООД, с ЕИК ******, считано от 21.01.2021 г. е със съдружници „******“ ООД и „******“ ЕООД. Считано от 21.01.2021 г. управител на дружеството е К.Д.К. До 19.05.2017 г. Ю.Т.Д. е бил съдружник и управител на „******“ ООД. „******“ ООД, с ЕИК ******, е със съдружници К.Д.К. и Б.Л.Р. от 2008 г. Управител на дружеството е К.Д.К.  Футболен клуб „******“, с ЕИК ******, е сдружение, създадено с цел развитие на футбола, провеждане на учебно – тренировъчна и състезателна дейност в страната и чужбина. Васко ****** Стоилков е член на Управителния съвет на Футболния клуб няколко мандата, считано от 2019 г. До 04.08.2020 г. член на Управителния съвет е бил и К.Д.К.  
От направената справка в НБД Население не се установи родство по права линия, по съребрена линия - до четвърта степен включително, и по сватовство - до втора степен включително, между Васко ****** Стоилков и Ю.Т.Д. Видно от писмо с вх. № КПК-КИ-96#3/07.12.2023 г. на КПК от управителя на „******“ ЕООД нито представляваното от него дружество, нито той като физическо лице, имат сключени договори с Васко ****** Стоилков. От направената справка в ТРРЮЛНЦ не се установява Васко Стоилков да притежава дялове или акции или да участва в управителен или контролен орган на посочените по-горе търговски дружества, както и да има съвместно участие в капитал на търговско дружество с посочените лица.
INTERREG /ИНТЕРРЕГ/ – ИПП България - Сърбия 2014-2020 е Програма за трансгранично сътрудничество, финансирана от Европейския съюз със средства по Инструмента за предприсъединителна помощ. Съвместната стратегическа цел на регионалното сътрудничество между секторите и административните единици, която трябва да бъде постигната чрез Програмата, е да се насърчи балансираното и устойчиво развитие на трансграничния регион между България и Сърбия - интегриран в европейското пространство чрез интелигентен икономически растеж, приспособяване към промените в околната среда и подобряване на културата на обучение. Допустимият регион по програмата обхваща областите  Видин, Монтана, Враца, София област, Перник и Кюстендил на територията на Република България и областите Бор, Зайчар, Нишава, Топлица, Пирот, Ябланица и Пчиня на територията на Република Сърбия. Общият бюджет на Програмата е 34 102 256 евро. Програмата има четири приоритетни оси, като по три от тях се финансират проекти - инвестиционни и от типа “меки мерки“: Устойчив туризъм, Младежи и Околна среда. 
На основание чл.29, ал.1 от Устройствения правилник на Министерството на регионалното развитие и благоустройството на Република България /МРРБ/, дирекция „Управление на териториалното сътрудничество“ в МРРБ изпълнява функциите на Управляващ орган по Програмата за ИНТЕРРЕГ – ИПП за трансгранично сътрудничество България – Сърбия 2014 – 2020 г., а Национален партниращ орган е Министерството на европейската интеграция на Република Сърбия. В писмо с вх. № КПК-КИ-96#6/24.11.2023 г. от директора на дирекция „Управление на териториалното сътрудничество“, са посочени функциите на Управляващия орган, съгласно чл.20, ал.1 от Меморандума за изпълнение на ИНТЕРРЕГ – ИПП България – Сърбия CCI2014TC1615IL007 между Правителството на Република България и Правителството на Република Сърбия, и в съответствие с чл.72 /з/ от Регламент /ЕО/ № 1303/2013.
Видно от писмото, Община С. е партньор по Проект с рег. № СВ007.2.31.131: „Превенция и изграждане на съвместен капацитет за ранно известяване и реакция при пожари“, финансиран по Програмата ИНТЕРРЕГ ИПП „България – Сърбия 2014 – 2020“. Проектът е одобрен за финансиране като е сключен Договор за субсидия с № РД-02-29-230/30.08.2019 г., сключен между МРРБ и Община М., Република Сърбия. Общата цел на проекта е да се намали възможно най-много риска от вредни последствия от пожари в трансграничния регион. Специфичната цел е да се предприемат адекватни мерки за предотвратяване и реагиране на пожари и възстановяване на щети след пожари в териториите на общините С. и М.
Видно от писмо с вх.№ ЦУ01-5864#1/15.09.2023 г. на КПКОНПИ от председателя на Постоянната комисия за предотвратяване и установяване конфликт на интереси към Общински съвет С., Община С. е провела опростена тръжна процедура по реда на Практическото ръководство за договорни процедури за външни действия на Европейския съюз /ПРАГ, Практическо ръководство/, с предмет: „Доставка на специализирана противопожарна екипировка“ с четири обособени позиции. Обявлението за процедурата е публикувано на 01.10.2020 г. Процедурата по ПРАГ стартира с обявление за поръчка. Видът на процедурата при участие в Програмата се определя в зависимост от сумата. При сключване на договор на стойност под 300 000 евро, какъвто е конкретният случай, поръчките се възлагат по опростена процедура. 
На 01.10.2020 г. на сайта на Община С. е публикувана обява по ПРАГ за „Доставка на специализирано противопожарно оборудване“ с референтен номер на публикацията: СВ007.2.31.131-РР2-02. Крайният срок за подаване на офертите е 05.11.2020 г. Видно от обявата Община С. предвижда възлагането на договор за доставяне и инсталация на 1. интегрирана система за ранно предупреждение при пожари; 2. високопроходим автомобил; 3. специализирано оборудване за превозно средство при борба с пожари; 4. специални противопожарни облекла. Обявата е публикувана в процедури по ПРАГ на сайта на Програмата и на сайта на Община С. 
Видно от приложените по преписката 4 бр. протоколи от 04.11.2020 г. и от 05.11.2020 г. оферти за участие в тръжната процедура са получени от „******“ООД, „******“ ЕООД, „******“ ЕООД, „******“ ЕООД и „******“ ООД. 
Със Заповед № 66-00-429/06.11.2020 г. кметът на Община С. Васко Стоилков, на основание т. 2.9 от ПРАГ във връзка с процедура с предмет: „Доставка на специализирана противопожарна екипировка“ с Реф. № на публикация: СВ007.2.31.131-РР2-02 по посочения проект, е назначил оценителна комисия със задача да разгледа и класира участниците в тръжната процедура. На 09.11.2020 г. Оценителната комисия е провела сесия за отваряне на офертите, обективирана в Доклад от същата дата. Видно от Доклада участниците, които са подходящи и редовни и могат да бъдат подложени на допълнителна оценка са: „******“ ООД, „******“ ЕООД, „******“ ЕООД, „******“ ЕООД, „******“ ООД. Видно от Доклад за оценка от 16.11.2020 г., за лот 3 /обособена позиция 3/, Оценителната комисия е класирала на първо място офертата на „******“ ЕООД с посочена цена 6388 евро.
На 16.11.2020 г. Васко Стоилков, в качеството си на кмет на Община С., по препоръка на Оценителната комисия, е приел Решение за възлагане на поръчката по обособена позиция 3 на „******“ ЕООД, като последният е оферентът, предоставил икономически най - изгодната оферта и отговарящ на критериите за подбор. С писмо с изх. № СВ007.2.31.131-РР2-02 от 16.11.2020 г., подписано от кмета на Община С., Васко Стоилков е уведомил Ю.Д. – управител на „******“ ЕООД, че на дружеството може да бъде възложен договор за доставка на специализирано оборудване на лекотоварен автомобил за пожарогасене – обособена позиция 3, по процедура за доставка на специализирано противопожарно оборудване.
На 09.12.2020 г. Васко Стоилков, в качеството си на кмет на Община С., е подписал Договор за доставка за външни действия на Европейския съюз № СВ007.2.31.131-РР2-02, финансиран от общия бюджет на Съюза, с възложител Община С., с „******“ ЕООД, представлявано от управителя на дружеството Ю.Д., изпълнител по договора, с предмет: „Доставка и монтаж на 1 бр. специализирано оборудване за лекотоварен автомобил за пожарогасене“ – обособена позиция 3. На 17.02.2021 г. е издадена фактура № 0000001163 за авансово плащане  - 40% по Договор № СВ007.2.31.131-РР2-02 от 08.12.2020 г. за сумата 4997,53 лева. Сумата е преведена по сметка на „******“ ЕООД с преводно нареждане от 24.02.2021 г., подписано от кмета. На 01.03.2021 г. е издадена фактура № 0000001173 за плащане по Договор № СВ007.2.31.131-РР2-02 от 08.12.2020 г. за сумата 7496,31 лева. Сумата е преведена по сметка на „******“ ЕООД с преводно нареждане от 02.04.2021 г., подписано от кмета. На 05.03.2021 г., Васко Стоилков, в качеството си на кмет на Община С., е подписал Сертификат за временно приемане по Договор № СВ007.2.31.131-РР2-02 на специализирано оборудване на лекотоварен автомобил за пожарогасене, подписан и от управителя на „******“ ЕООД.
В резултат на извършена административна проверка на Договор за доставка за външни действия на Европейския съюз № СВ007.2.31.131-РР2-02, е установена нередност по т.1 от Приложение № 2 към чл.2, ал.3 от Наредбата за посочване на нередности, представляващи основания за извършване на финансови корекции, и процентните показатели за определяне размера на финансовите корекции по реда на Закона за управление на средствата от европейските структури и инвестиционни фондове /ЗУСЕФСУ/ във вр. с чл. 2, ал.2 и чл.70, ал.1, т.1 от ЗУСЕФСУ, а именно: по отношение на бенефициера - Община С., е налице конфликт на интереси по смисъла на чл.61 от Регламент /ЕС/ 2018/1046. В тази връзка, на основание чл.73, ал.1 от ЗУСЕФСУ е издадено Решение № РД-02-14-502/24.04.2023 г., с което Управляващият орган е наложил финансова корекция в размер на 100 % от стойността на допустимите разходи по горецитирания договор. Издаденият административен акт е обжалван пред Административен съд – С. област – адм.д. № 698/2023 г. по описа на съда от Община С. Съгласно правилата на Програмата, до водещия партньор е изпратено писмо за възстановяване с изх. № 99-00-3-1/12/02.05.2023 г. Дължимата сума по нередността не е била възстановена. Производството по делото е спряно до произнасяне на Съда на Европейския съюз по отправено преюдициално запитване с Определение от 21.09.2023 г.

При така установената фактическа обстановка Комисията стигна до следните правни изводи:

	За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество /ЗПКОНПИ/ /отм./, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ /отм./. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството му на кмет на Община С. Васко ****** Стоилков е лице, заемало висша публична длъжност по смисъла на чл. 6, ал.1, т.32 от ЗПКОНПИ /отм./, която длъжност към настоящия момент е публична длъжност по смисъла на чл.6, ал.1, т.32 от ЗПК, в сила от 06.10.2023 г., и компетентна да се произнесе относно наличието или липсата на конфликт на интереси по отношение на него е КПК.  
Съгласно чл.44, ал.1 от Закона за местното самоуправление и местната администрация /ЗМСМА/ част от правомощията на кмета на общината са да ръководи цялата изпълнителна дейност на общината, да насочва и координира дейността на специализираните изпълнителни органи, да организира изпълнението на общинския бюджет, да организира изпълнението на дългосрочните програми, да организира изпълнението на актовете на общинския съвет и внася в общинския съвет отчет за изпълнението им два пъти годишно и др. 
От събраните по преписката доказателства се установява, че Васко Стоилков, в качеството му на кмет на Община С., е упражнил следните правомощия по служба, във връзка с твърденията в сигнала, а именно: издал е Заповед № 66-00-429/06.11.2020 г., с която е назначил оценителна комисия със задача да разгледа и класира участниците в тръжната процедура, с предмет: „Доставка на специализирана противопожарна екипировка“; на 16.11.2020 г. е  приел Решение за възлагане на поръчката по обособена позиция 3 на „******“ ЕООД; подписал е писмо изх. № СВ007.2.31.131-РР2-02 от 16.11.2020 г., до Ю.Д. – управител на „******“ ЕООД; на 09.12.2020 г. е подписал Договор за доставка за външни действия на Европейския съюз № СВ007.2.31.131-РР2-02, финансиран от общия бюджет на Съюза, с „******“ ЕООД, изпълнител по договора; подписал е две преводни нареждания от 24.02.2021 г. и от 02.04.2021 г., за превеждане на суми по сметка на „******“ ЕООД; на 05.03.2021 г. е подписал Сертификат за временно приемане по Договор № СВ007.2.31.131-РР2-02 на специализирано оборудване на лекотоварен автомобил за пожарогасене.
Като е издал Заповед № 66-00-429/06.11.2020 г., с която е назначил оценителна комисия със задача да разгледа и класира участниците в тръжната процедура, с предмет: „Доставка на специализирана противопожарна екипировка“, Васко Стоилков, в качеството си на кмет на Община С., е упражнил свое правомощие по служба, но при липса на частен интерес. Това е така, тъй като заповедта е свързана с провеждането на тръжната процедура. С нейното издаване не се създават предпоставки, водещи до предимство и поставянето в по-благоприятно положение на някой от потенциалните участници в търга. Заповедта не касае конкретно лице, а неограничен кръг правни субекти, потенциални участници в търга, и с нейното издаване не е възможно възникването на облага за лицето, заемащо висша публична длъжност или за свързано с него лице. Липсата на облага обуславя липсата на частен интерес, а оттук и липсата на конфликт на интереси от упражненото правомощие.
От събраните по преписката доказателства и направените справки не се установи родство по права линия, по съребрена линия - до четвърта степен включително, и по сватовство - до втора степен включително, между Васко Стоилков, от една страна и Ю.Т.Д., едноличен собственик на капитала и управител на „******“ ЕООД, което налага извода и за липса на свързаност по смисъла на §1, т.15, б.“а“ от ДР на ЗПКОНПИ /отм./  между посочените лица. 
По смисъла на § 1, т.15, б. „б“ от ЗПКОНПИ /отм./ „свързани лица“ са: физически и юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност. За да е налице свързано лице в хипотезата на икономически зависимости по смисъла на посочената разпоредба, е необходимо да се установи по безспорен начин съществуването на факти и обстоятелства, които я доказват. Освен това, за да са релевантни, икономическите зависимости трябва да внасят основателни съмнения в обективността и безпристрастността на лицето, заемащо висша публична длъжност. Икономическата зависимост има обективен характер. Обикновено се касае за юридически факт, който може да е от трудово, облигационно, търговско и друго естество. В теорията терминът „зависимост“ се определя като „онова вътрешно субективно убеждение, което съществува у лицето, заемащо публична длъжност, мотивиращо го да се съобразява в момента, да е повлияно от минали събития или да очаква бъдещи облаги при и по повод на осъществяване на свое конкретно правомощие/служебно задължение в настоящия момент.“
В конкретния случай, при преценка на събраните по преписката доказателства, не се установиха такива факти и обстоятелства, които да обосноват  трайни икономически зависимости между Васко Стоилков, от една страна, и „******“ ЕООД и неговия управител – Ю.Т.Д., от друга страна. На първо място, не се установи съвместно участие в капитала на търговски дружества между лицата. Не се установи Стоилков да притежава дялове или акции или да участва в управителен или контролен орган на посочените по-горе търговски дружества, в т.ч. и на „******“ ЕООД. Не се установиха и наличие на договорни отношения между Стоилков, от една страна, и „******“ ЕООД и неговия управител Ю.Д., от друга страна. По тези критерий, наложени от закона и от практиката, не се обосновава свързаност между лицата по смисъла на §1, т.15, б.“б“ от ДР на ЗПКОНПИ /отм./, на посочените основания.  
При наличието на определени обстоятелства /получаване на възнаграждение/, би могло да се приеме, че лицето, заемащо висша публична длъжност е свързано лице с юридическото лице с нестопанска цел, в управителните органи на което участва. В този смисъл Васко Стоилков, в качеството си на член на Управителния съвет на Футболен клуб „******“, би могъл да бъде  свързано лице със Сдружението. Но участието на Васко ****** Стоилков и на К.Д.К. в Управителния съвет на едно и също юридическо лице с нестопанска цел, не ги прави свързани лица, по смисъла на §1, т.15, б.“б“ от ДР на ЗПКОНПИ /отм./. Освен това и членството на К. в Управителния съвет е прекратено на 04.08.2020 г. – близо два месеца преди публикуване на обявата по ПРАГ за провеждане на описаната по-горе тръжна процедура на сайта на Община С.
Комисията не е обвързана от констатациите и становището на Управляващия орган /УО/ – директора на дирекция „Управление на териториалното сътрудничество“ към МРРБ, който на основание чл.73, ал.1 и чл. 70, ал. 1, т. 1 от Закона за управление на средствата от европейските структурни и инвестиционни фондове /ЗУСЕФСУ/, е издал Решение № РД-02-14-502/24.04.2023 г., с което е наложил финансова корекция по Договор за доставка за външни действия на Европейския съюз № СВ007.2.31.131-РР2-02, сключен на 09.12.2020 г., тъй като УО е приел, че договорът се явява сключен в условията на конфликт на интереси, който е повлиял на протичането на процедурата за възлагане на обществената поръчка и на резултата от нея. Разпоредбата на чл. 70, ал. 1, т. 1 от ЗУСЕФСУ препраща към чл. 61 от Регламент (ЕС, Евратом) 2018/1046 на Европейския парламент и на Съвета от 18.07.2018 г. /Регламента/.
Съгласно разпоредбата на чл. 61, т. 3 от Регламента конфликт на интереси съществува, когато безпристрастното и обективно упражняване на функциите на финансов участник или друго лице, посочено в параграф 1, е опорочено по причини, свързани със семейния и емоционалния живот, политическа или национална принадлежност, икономически интерес или всякакъв друг пряк или косвен личен интерес. По принцип тази формулировка, включваща израза „всякакъв друг пряк или косвен личен интерес“, е по-широка и надхвърля пряката връзка между бенефициера и конкретното лице. Но както по смисъла на ЗПКОНПИ /отм./, така и по смисъла на чл.61 от Регламента се изисква установяване именно на обективното възприятие за конфликт на интереси, който трябва да се основава на обективни факти и обстоятелства и разумни съображения. Не е достатъчно създадена ситуация, основана на минали познанства, йерархични връзки и др., винаги да бъде възприемана като конфликт на интереси. Нормата на т. 3 от чл. 61 от Регламента включва в конфликта на интереси и "всякакъв друг пряк или косвен личен интерес", който би могъл да повлияе върху безпристрастното и обективно упражняване на функциите на лице, което е част от адресата на помощта. Съвместното участие на Стоилков и едно трето лице – К.К. в управителен орган на юридическо лице с нестопанска цел - Футболен клуб „******“, както и притежаването на дялове и участието в управлението на едно и също търговско дружество в различни периоди от време, не могат да обосноват свързаност на основание икономически зависимости между Стоилков и „******“ ЕООД, както и не могат да обосноват, че наличието на посочените факти и обстоятелства могат да доведат, пряко или непряко, до финансова или друга частна полза, или до неправомерно влияние върху упражнените от Стоилков правомощия, в качеството му на кмет на Община С., при  провеждането на тръжната процедура и сключването на договора. В този смисъл и разпоредбата на чл.61 от Регламент /ЕС/ 2018/1046 е приложима, само когато се установи, по безспорен начин, опорочаване на безпристрастното и обективно упражняване на функциите на финансовия участник по причини, свързани с икономически или друг пряк или косвен личен интерес. Както по смисъла на ЗПКОНПИ /отм./, така и по смисъла на чл.61 от Регламента, за установяване на конфликт на интереси се изисква установяване на обективни факти и обстоятелства, и на обективни и разумни съображения. По преписката липсват доказателства, които по безспорен начин да установяват съществуването на стопанско-финансово обвързване между Стоилков и посоченото дружество, което да го мотивира да упражни правомощията си. Т.е. събраните по преписката доказателства не обосновават икономически зависимости между Стоилков и „******“ ЕООД, което обуславя липсата на свързаност между тях по смисъла на §1, т.15, б.“б“ от ДР на ЗПКОНПИ /отм./.
Предвид изложеното следва извода, че като е упражнил правомощия по служба във връзка с проведената тръжна процедура, в качеството си на кмет на Община С., Васко Стоилков е упражнил правомощия по служба, но при липса на частен интерес, негов или на свързано се него лице. Липсата на релевантен частен интерес обуславя и липсата на конфликт на интереси. Това е така, тъй като липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси.
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия в частен интерес. Липсата на която и да е предпоставка от понятието конфликт на интереси обуславя и липсата на конфликт на интереси.
Съгласно § 5, ал.1 от ПЗР на ЗПК неприключилите до влизането в сила на този закон проверки и производства пред съда във връзка с отменени разпоредби на Закона за противодействие на корупцията и за отнемане на незаконно придобитото имущество, както и производства по установяване на конфликт на интереси и налагане на административни наказания, се довършват по досегашния ред от Комисията.
Предвид горното, Комисията за противодействие на корупцията, на основание чл. 74, ал. 1 и ал. 2 от ЗПКОНПИ /отм./, във вр. с § 5, ал.1 и § 7, ал.2 от ПЗР на ЗПК, 

РЕШИ:

НЕ УСТАНОВЯВА конфликт на интереси по отношение на Васко ****** Стоилков, ЕГН ******, в качеството му на кмет на Община С. и лице, заемало висша публична длъжност по смисъла на чл. 6, ал. 1, т. 32 от ЗПКОНПИ /отм./, за това, че:  е издал Заповед № 66-00-429/06.11.2020 г., с която е назначил оценителна комисия;  е приел на 16.11.2020 г. Решение за възлагане на поръчката по обособена позиция 3 на „******“ ЕООД; е подписал писмо изх. № СВ007.2.31.131-РР2-02 от 16.11.2020 г., Договор за доставка за външни действия на Европейския съюз № СВ007.2.31.131-РР2-02 с „******“ ЕООД от 09.12.2020 г., две преводни нареждания от 24.02.2021 г. и от 02.04.2021 г. и Сертификат за временно приемане по Договор № СВ007.2.31.131-РР2-02 от 05.03.2021 г., поради липса на частен интерес, негов или на свързано с него лице.
Препис от решението да се изпрати на Окръжна прокуратура – С., с оглед преценка за реализиране на правомощията й по чл. 76, ал. 2 от ЗПКОНПИ /отм./, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 

